Shavkat Mirziyoev xalq genofondini saqlash bo'yicha topshiriq berdi

Shavkat Mirziyoev tibbiyot xodimlari bilan ochiq muloqotda xalq genofondini saqlash bo'yicha topshiriq berdi. Yuridik fanlar nomzodi Gulnoza Sattorova bu bo'yicha o'z fikrlarini bildirdi.

Davlat rahbari muloqotda sog'liqni saqlash tizimining huquqiy asoslarini rivojlantirish, aholi, ayniqsa, millat, xalqning genofondini saqlashni konstitutsiyaviy asosda himoya qilinadigan sohaga aylantirish va bu masalani konstitutsiyaviy qoida sifatida o'z ifodasini topishi zarurligi masalasiga alohida to'xtab o'tdi.
Darhaqiqat, ijtimoiy sohaning eng muhim bo'g'ini bo'lgan sog'liqni saqlash sohasi bugungi kunda davlat siyosatining asosiy ob'ektlaridan biriga aylanmoqda. Inson manfaatlariga javob beradigan ijtimoiy siyosatning asosiy yo'nalishlari qatoriga sog'liqni saqlash masalalarini kiritish davlat uchun inson salomatligi oliy ajralmas birlamchi ne'mat sifatida e'tirof etilishiga va shu sababli uni huquq orqali turli tajovuzlardan himoya qilishga asos bo'ladi.
Mazkur yo'nalishda fuqarolarning sog'lig'ini, onalik va bolalikni muhofaza qilish, yosh avlodni har tomonlama barkamol shakllantirishga yo'naltirilgan tibbiyot sohasini yuqori samara bilan ishlaydigan, chinakam xalqchil tizimga aylantirish maqsadida respublikamizda oxirgi besh yillik davr mobaynida sohaga oid 200 dan ortiq qonun hujjatlari qabul qilinganini ta'kidlash lozim.
O'zbekiston Respublikasining “Fuqarolarning reproduktiv salomatligini saqlash to'g'risida”, “Ona suti bilan oziqlantirishni qo'llab-quvvatlash hamda go'daklar va kichik yoshdagi bolalar oziq-ovqat mahsulotlariga doir talablar to'g'risida”, shuningdek, 2019–2025 yillarda Sog'liqni saqlash tizimini rivojlantirish kontseptsiyasi shular jumlasidandir.
Prezident tomonidan ilgari surilgan taklif ikkita muhim vazifani bajaradi. Birinchidan, asosiy qonun tarkibida davlatning ijtimoiy xarakterdagi normalarini sezilarli darajada ko'paytiradi, ikkinchidan, Konstitutsiyaning to'g'ridan-to'g'ri amal qilish xususiyatini belgilaydi.
Sattarova Gulnoza — Oliy Majlis huzuridagi qonunchilik muammolari va parlament tadqiqotlari instituti bo'lim boshlig'i, yuridik fanlar nomzodi.